بيرزيرك (مانݣا)

**بيرزيرك** ( ب ، بيروسيروكو، Beruseruku– لي كاتعني تاير/هايج) هي سيرية د لمانݣا جاپونية كتبها و رسمها كينطارو مييورا. لقصة محطوطة ف واحد لعالم د لفنطازيا لكحلة مآنسپيري من ؤروپا د الزمانات لوسطانيين، كاتضور على لكاراكطيرات د ݣاتس، واحد السيّاف وحداني، و ݣريفيث، الشاف د واحد لعصابة د لمرتازقة كايعييطو ليها "عصابة لباز". السيرية كاتبع الرحلة د ݣاتس و هو ناوي ياخد التار من ݣريفيث، لي خانو و ضحّى ب عشرانو على قبل باش يولّي كائن شيطاني قوي.

مييورا دشّن لپروطوتيپ د بيرزيرك ف 1988. السيرية بدات ف لعام التالي ف مجلة لمانݣا الشهرية آنيمال هاوس د دار النشر هاكوسينشا، لي جات ف بلاصتها ف 1992 لمجلة النص شهرية يونݣ آنيمال، فين بيرزيرݣ كمّل ف النشر ديالو. من بعد لموت د مييورا ف ماي 2021، آخر شاپيطر خدم عليها تنشرات بعد موتو ف شتنبر د نفس لعام؛ السيرية تستأنفات ف يونيو 2022، تحت السوپرڤيزيو د لمانݣاكا و عشير مييورا د الطفولة كووجي موري و لݣروپ د معاونين مييورا و لمتعلمين من ستوديو ݣاݣا.

بيرزيرك تآضاپطا ل سيرية آنيمي تلفازية د 25 حلقة من أو إل إم، لي غطّات لآرك ديال لعصر الدهبي، و لي تبتّات من أكتوبر 1997 ل مارس 1998. لآرك د لعصر الدهبي عاوتاني تآضاپطا ل طريلوجي سينيمائي د أفلام لآنيمي؛ الجوج أفلام اللوالا تدشّنو ف 2012 و لفيلم التالت بدا ف 2013. واحد لآضاپطاسيو د سيرية آنيمي تلفازية جاوجة تنقلات ل جوج مواسم ف 2016 و 2017.

على حساب شتنبر 2023، لمانݣا د بيرزيرك جابت كتر من 60 مليون كوپية ف التسركيل (circulation)، ب لحساب د لڤيرسيوات الديجيطال، هادشي لي خلّاها وحدة من أكتر السيريات د لمانݣا تباعو ف ݣاع لوقات. خدات الجايزة د لمتياز ف النسخة السادسة د جايزة أوصامو طيزكا التقافية ف 2002. بيرزيرك تشكر ب شكل عريض، ب الضبط على ود لمود لمضلّم، معاودة لقصّة، لكاراكطيرات، و لخدمة لمفصّلة د ميورا ف الرسيم.

## لحبكة
ݣاتس تزاد وسط الجتّة لمعلّقة د مّو و تربى مرتازق (mercenary) من بّاه لموعدّي لي مبنّيه، ݣامبينو، هادشي من بعد ما ماتت مّو ب التبنّي، شيسو. من موراها ݣاتس قتل ݣامبينو بسّيف عليه ف حالة د الدفاع على راسو، و هرب من لݣروپ د لمرتازقين و ولّى مرتازق جوّال. الستيل ديالو الطّايش و لكن لمجهد ف لمقاتلة جدب النتيباه د ݣريفيث، الشاف د ݣروپ لمرتازقين لي كايعييطو ليهم عصابة لباز (band of the hawk)، ݣاتس تدخّل ل هاد لعصابة صحة من بعد ماغلبو ݣريفيث. مملاكة ميدلاند كرات السربيس ديال لعصابة على قبل لعوين ف لحرب ضد براطورية تشودر، و ݣاتس عرف ب النية د ݣريفيث ف حكيم مملاكتو لخاصّة و عرف ب السنسلة لي ف ملكو، لي كاتسمى لبيهيليت *Behelit*. من مور ما عفى عليهم لمحارب الشيطاني نوصفيراتو زوض، هاد اللخر عطى إندار ل ݣاتس بلي غادي يموت يلا بقى مصاحب معا ݣريفيث.

ف لوقيتة لي ݣريفيث بدا يتعاشر معا النوبالا د ميدلاند و بنت لماليك، تشارلوط، ݣاتس بدا يربّي لكبدة على كاسكا، لي هي واحد لكومونضوا خرة د عصابة لباز و و بوحدها لي نتوة فيهم. من مور ماسمع لݣرّان د ݣريفيث ل شارلوط بلي هو كايعتابر صحابو د بصّح غير هادوك لي عندهم حلم كبير ديالهم خاص بيهم، ماشي تابعين ليه، ݣاتس قرّر يخلّي لݣروپ و يصيب لحلم ديالو، هاد لقرار لي رفضو ݣريفيث ب شرط يلا غلبو ݣاتس ف مطايفة. منين ݣاتس غلبو، ݣريفيث تدلّى بيه لحال ف واحد لأزمة لي سالات ب لعتيقال ديالو من مور ما غوى و مارس الجنس معا شارلوط. توضّرات ليه لبيهيليت ف لوقيتة لي كانو فيها كايعدّبوه، و الجيش د ميدلاند ديكلارا بلي لبيزان ولّاو برّا لقانون. دغيا من موراها، واحد لكائن غامض معروف ب سمية سكول نايت (لفارس الجمجومة) وعّى ݣاتس بلي فعايلو زنّدات واحد لخوسوف، و من مور ما عرف ب لمحنة د عصابة لباز، رجع ليهم عاوتاني باش يعتق ݣريفيث. ف هاد لوقت، هو و كاسكا كمّلو لحب ديالهم ل بعضياتهم.

من بعد ما عتقو ݣريفيث، لبيزان دراو بلي التعديب حيّد ليه لقدرة على لهضرة و لمشي، و ردّو ݣاعما قادر يتريّسهم. منين ݣريفيث رجّع لبيهيليت، لبيهيليت خدّمات دمّو على ود باش يبدا لخوسوف، لي هو واحد لملاقية بين لعوالم لمادّيين و النجميين. ف لوقيتة د لخوسوف، لبيزان غايتقاتلو معا كليكة من الريّاس د الجنون معروفين ب سمية يد الرب، لي ورّقو بلي ݣريفيث تختار ب صيفتو لعضو لخامس ديالهم و يقدر يولي معاهم غير يلا ضحّى ب عشرانو، و هادشي قبل بيه هو. من مور ما توشمو ب رموز سحريين لي ترشمو بيهم على ود التضحية، لبيزان تݣزرو من لمرسولين د يد الرب لي فايتين كانو بشر و ولاو جنون و لي بحال زوض، خداو لقوة ب التضحية ب الناس لعزاز عليهم، غير ݣاتس و كاسكا لي نجاو من هاد لخوسوف. ݣريفيث، لي ولى يد الرب لخامسة، ب سميتو الجديدة فيمطو، غتاصب كاسكا، و ݣاتس مشى ليه مرفقو (forearm) و عينو ليمنية و هو كايحاول يعتقها؛ وخا سكول نايت فلّتهم ف اللخر، ب سباب هاد لموصيبة كاسكا ولات مصدومة و مابقاتش كاتهضر. من بعد ما عرف من سكول نايت بلي لوشام د التضحية كايخلّيهم مستهدفين من مخلوقات الضلام، ݣاتس خلّى كاسكا عند لحدّاد ݣوضو يقابلها، هو و بنتو ب التبني إيريكا، و ريكيرت، لعضو الصغر د عصابة لباز، لي نجى حيتاش ماكانش حاضر ف لخوسوف. من مور ما عطاه ݣوضو سيف جديد، ݣزّار الدراݣون (dragonslayer)، و ريكيرت عطاه يد عسرية صطيناعية، ݣاتس بدا ف تصياد لمرسولين و هو كايقلّب على يد الرب ف لوقيتة لي تابعو فونطوم شيطاني، ولد الجن (demon child)، لي هو ف لحقيقة لولد لمامزيودش د كاسكا لي ولّى ممسوخ من مور ما فيمطو غتاصب كاسكا.

عاماين موراها، من بعد ما قتل شلّا مرسولين و ولى معروف ب سمية "السيّاف لكحل"، ݣاتس ولى معاه لإيلف (elf) پاك، و شدّاتو فارنيز، لكاپيطانة ديال فرسان السنسلة لحديدية السماوية التابعين ل كنيسة لكرسي السماوي، لي مآمنة بلي ݣاتس فال ديال لاپوكاليپس (نهاية لعالم). ݣاتس غادي يهرب من بعد ما عتق فارنيز و رجع ل الدار عند ݣوضو، فين عرف بلي كاسكا توضّرات. التقلاب ديالو عليها دّاه ل لمدينة لمهدومة د لقدّيس آلبيون، لي وجّدوها يد الرب كا موطع على قبل واحد لحفلة لي فيها كايعطيو ل شي واحد منهم واحد الشكل مادّي، و هاد لمدينة عاوتاني ولات ملجأ د اللاجئين لي هربو من التدرام د جيوش براطورية كوشان. ݣاتس عتق كاسكا من لأوسقوف موزݣاس د لكرسي السماوي ف لوقيتة لي الرواح د لموتى كايهجمو على لمدينة، هادشي لي صنع لوشمة د التضحية، و نضمّو ليه فارنيز، و لعسّاس ديالها سيرپيكو، و الشفّار لبرهوش إيسيدرو، ف هاد لوقيتة، واحد لمرسول تابع ل مدينة لقدّيس آلبيون كايكونصومي ولد الجن و كايخدّم كسدتو باش يريسطوري ݣريفيث ل الشكل لمادّي.

من بعد ما تقاتل ݣاتس ضد ݣريفيث و زوض ف الدار د ݣوضو، ݣريفيث درى بلي شي طراصات من ولد الجن باقيين فيه. ݣاتس و هو كايأمل ب شي موطع مأمن من الجنون و لحتيمال باش تداوى كاسكا، قرر باش يسافر معا كاسكا ل مسقط الراس د پاك، إيلفهيلم ف ݣزيرة سكيليݣ، و خلّى إيسيدرو، سيرپيكو، و فارنيز يتبعوه من لخوف ديالو بلي غايخسر لكونطرول على راسو ضحية ل الدوافع الضلاميين ديالو. لي تجسّدو وسط عقلو ب صيفتهم وحش د الضلام، و فارنيز غاتولي هي لي مقابلة كاسكا. ف نفس لوقت، ݣريفيث كايصايب عصابة لباز الجاوجة معا زوض و مرسولين خرين باش يعتقو ميدلاند من براطورية لكوشان، لي مريّسها لبراطور ݣانيشكا، لي هو مرسول موخلويض.

الرباعة د ݣاتس كايتلاقاو معا لموشعويدة فلورا، و لمتعلمات دياولها شيركي و لإيلف (elf) إڤاليرا و هوما كايعتقو واحد لڤيلاج من الطرولات (trolls)، و فلورا عطات ل ݣاتس درع لبيرزيركر، لي كايزيد ف لقوة ديالو و لكن كايريسكي ب كسدتو ل ما فوق جهدها هادشي لي كايخلّي الضلام الدخلاني ديالو يستهلكو. فلورا ف اللاحق غاتّقتل من لمرسولين، و من مورا ما هربو، الرباعة د ݣاتس غايتلاقاو معا واحد لمخلوق غامض كايقولو ليه الطفل د ضو لݣمرة، لي بيّن واحد لعاطفة ل ݣاتس و كاسكا قبل ما يغبر من مور ما كملات لݣمرة. ف ديك الساعة، سكول نايت وعّى ݣاتس باش مايفرطش ف لقوة د درع لبيرزيركر ف لوقيتة لي كايوكّد على الناس د إيلفهيلم بلي قادرين يداويو لعقل د كاسكا. أما ݣاتس و رباعتو ضمنو واحد لباطو سميتو "عوْد لبحر"، لي مريّسو خطيب فرانسيز، لآمير رودريك، باش يوصلو ل إيلفهيلم ف لبدو د لهجوم د لكوشان على لمرسى د لمدينة، لي فيها تحالفو ݣاتس و زوض بيناتهم ل وقت قصير باش يتقاتلو معا ݣانيشكا و هو ف الشكل د لمرسول، ݣانيشكا تطرونصفورما ل واحد لكيان وحشي فوق طبيعي و سبب التداخل بين لعوالم لمادّيين و النجميين من مور ما قتلو ݣريفيث. ب سباب النعمات ديال شارلوط و لكرسي السماوي، ݣريفيث أسس مدينة فالكونيا باش يعطي ملجأ ل لبشرية من لمخلوقات لي ستاغلو التداخل من مور ما لعوالم تداخلو.

من مور ما نضمّات ليهم واحد لبنت حورية سميتها إيسما، الرباعة د ݣاتس وصلو ل إيلفهيلم؛ لي لحاكم لإلف ديالها، ضانان، عاون فارنيز و شيركي ف لانطريما السحرية ديالهم، و فلح ف الريسطوراسيو د عقل كاسكا. سكول نايت غايعرّف ݣاتس ب الصنايعي ديال درع لبيرزيركر و غايوري ليه لماضي نتاعو معا يد الرب و الرايس ديالها، ڤويْض. طفل ضو لݣمرة غايبان خطرة خرة من بعد؛ و بان بلي هو ولد الجن، لي يقدر ياخد السيطرة من لمضيّف د ݣريفيث ف لوقيتة منين لݣمرة كاتكون كاملة. ݣريفيث غايرجّع السيطرة على مضيّفو و غايخطف كاسكا و هو كايخرّب شجرة الروح ديال لݣزيرة، هادشي لي طلق رواح لي هجمو على لݣزيرة و سبّبو ل ضانان، إيسما، و لمخلوقات السحريين لخرين (من غير پاك و إيڤاليرا) ب لغبور وسط لعالم النجمي. ف لوقيتة لي الناجيين كانو كايهربو على عوادن لبحر، ݣاتس جاه نهيار ف حالة من لياس. ݣريفيث غايرجع ل لأرض لقاريّة معا كاسكا، و غايحبسها ف فالكونيا ف واحد لحالة من السهو النفيصالي حتى كاتّفكر رفقانها و كاتجرّب تهرب، هادشي كامل غير باش تسخف و يعاودو يشدّوها. ݣاتس تپروڤوكا من لڤيزيوات ديال الضلام الدخلاني ديالو لي كايحكّرو عليه باش يستسلم، و لكن كايسخف ف لوقيتة لي لمحاربين د كوشان كايدرّمو على لباطو و بان بلي هوما تحت الرياسة د سيلات، الرايس د قبيلة محاربين لباكيراكا لي فايت ل ݣاتس تقاتل معاهم، و ضايبا، لي هو سحّار و خدّام سابق ل ݣانيشكا. ريكيرت كان من بينات لعساكرية، و هرب قبل من فالكونيا هو و إيريكا و الصحراوا د كوشان.

لكوشان كايمشيو معا ݣاتس و رباعتو ل عاصيمتهم فين ݣاتس غايتحبس كا حتياط. ضايبا علْمهم بلي جيش د فالكونيا بان ف لحدود د براطورية كوشان و بلي لهجمة على إيلفهيلم طرف من حملة عرْض ديال فالكونيا باش يخلّيو ݣريفيث يحكم لعالم. و بحال هاكدا، ضايبا أمر باش يبلاصيو ݣاتس و رباعتو، رودريك، طاقم لباطو، و السحّارا الناجيين د إلفهيلم تحت من الرياسة ديالو ف لوقيتة لي لبراطورية كاتوجّد ل حرب ضد فالكونيا. و ف لوقيتة لي كانو كايتأقلمو معا لعيشة ف لعاصيمة د كوشان، شيركي بقات سخفانة و ݣاتس بقى محبوس، رودريك حضر ل لكورولطاي (kurultai)، لي هي واحد لملاقية د لقبايل لحاكمين د كوشان كايعيّط ليها لبراطور الجديد "مغامرة"، هو و سيلات و ضايبا. تمّاكين، ضايبا علم لبراطور ب تجاربو ف فالكونيا، سيلات سقصى لبراطور باش يتريّس الجيش ضد ݣريفيث. هادشي تقاطع منين ركشاس، لي هو واحد لمرسول د كوشان ف لعصابة الجديدة د لباز، غايبان من لكسدة د واحد النبيل د كوشان. راكشاس من بعد غايحضّر واحد الجيش د الطرولات لي بداو كايهجمو على لمدينة ف لوقيتة لي سيلات دخل معا راكشاس ف دويل.

## لينتاج
### الديڤلوپمو
ف لوقيتة لي خدم كا معاون ل وقت قصير عند جووجي موريكاوا ف عمر ال18، مييورا كان مخطط ديجا شي أفكار على الديڤلوپمو د بيرزيرك، حيت كانت عندو ف لپورطفوي (portfolio) ديالو ورقة مرسوم فيها محارب مضلّم ب سيف عملاق هادشي لي غايكون أول كونصيپط على ݣاتس. مييورا ربع سنين و هو كايحط لمخطوطات ل واحد لمجلة د الشوونين مانݣا قبل ما يخدم عند هاكوسينشا؛ غير هو، حس بلي ما كانتش عندو قدرة كافية، و حتى هوما ما كانوش مهتمين ف نشر لاعمال د التعاويد لعلمي و لفنطازيا. ف 1988، ف لوقيتة لي كان كايخدْم فيها معا بورونسون ف واحد لمانݣا معنوْنة ملك الدياب (king of wolves)، مييورا نشر واحد لپروطوتيپ (prototype) د بيرزيرك ف لمجلة د هاكوسينشا، ݣيكّان كوميكومي. هاد لپروطوتيپ د 48 صفحة جا هو التاني ف الجايزة السابعة د مدراسة لمانݣا د كوميكومي. ف اللاحق حط لعمل ديالو ل واحد لمجلة لي، ف ديك لوقت، "كانت على بونت و تطيح"، و سيفطوه من كتاتبي ل كتاتبي (editor) قبل مايتلاقى معا لكتاتبي اللول ديالو. التسلسيل ديال بيرزيرك بدا ف لمجلة الشهرية د هاكوسينشا، آنيمال هاوس ف 1989. مييورا علّق بلي غير بدا لخدمة معا لمجلة بدا التسلسيل دغيا، عليها عمّرو ما خلّى شي فرصة ل لكتاتبيا باش يكريتيكيوه.

### لكونصيپط و التأتيرات
مييورا قال بلي لانسپيراسيو على قبل عنوان السيرية جات ف لوقيتة د لمصايبة. ما كانتش عندو شي معلومة مبلانيها من لبدو على لبيرزيركرات ولا درع لبيرزيركر (لي بان لخطرة اللولا ف الشاپيطر 222). هو عزل لكلمة، و هو كايقول معا راسو "هادا التويشية غامضة غادي تقدر تبقى لاصقة مزيان". مييورا قال بلي لعنوان كان مربوط ب التخيال د ݣاتس، و تأتر ب ماد ماكس، و وضّح كتر: "ب لمختاصر، لبدو من واحد لعالم فيه واحد لبطل مضلّم لي كايتحرق على ود التار، كايخلّيك تخيّل واحد لكاراكطير مسعور. منين كايولي مسيّرو لغضب ديالو، كايولي يكب الجعرة ديالو على لعديان لمغلوبين، و خصنا نحكرو على التاعصوب ديالو يلا بغيتو تبقاو تابتين. عليها فكّرت بلي "بيرزيرك" غايكون عنوان مخيّر ف تمتيل لعالم ديالي". على حساب مييورا، لمود د لفنطازيا لكحلة د السيرية تآنسپيرا من لفيلم د 1982 كونان لبرباري (Conan the Barbarian) و السيرية د إيلريك د ميلنيبوني (Elric of Melniboné). مييورا قال بلي هو ماشافش لفنطازيا لكحلة كا نوع فني ب حد داتو، عوض هادشي شافو كا موراديف د لفنطازيا لعامة. هو علّق بلي برّا الجاپون، لاعمال لكبار د لفنطازيا بحال ذا لورد أوف رينݣس، فيهم عناصر مضلّمين، و ف الجاپون، النوع لفني د لفنطازيا تشهر ب لوعاب لڤيديو بحال دراݣون كويست، لي كانو كايڤيزيو الطفال، و عليها، تنقّحو من لعناصر لمضلّمين، بلحق مادام هو جاه تأتير من الريوايات قبل من هاد اللوعاب، مييورا "ب شكل طبيعي ضار ل جيهة لفنطازيا لكحلة".

مييورا قال بلي قبطة نجم الشمال ديال بورونسون و طيتسُوُو هارا، كان لعمل لي حط تأتير كبر على لعمل نتاعو، و عاوتاني عاونو باش يديڤلوپي الستيل د الرسيم. زيد مييورا دكر لانيماطور و لمانݣاكا يوشيكازو ياسوهيكو و لمانݣاكا فوجيكو هوصونو ب صيفتهم تأتيرات بكرانيين ل ستيلو ف الرسيم. جاك لعدواني (Violence Jack) د ݣو ناݣاي و ݣووين صاݣا (Guin Saga) د كاورو كوريموطو آنسپيراو لقصة و لاطموصفير د السيرية. رانپو د ماساطوشي أوتشيزاكي خدمات كا مرجع على قبل لخلفيات (backgrounds) دياولو. مييورا قال بلي السيرية د لمانݣا لعزيزة عليه كانت ضورورو ديال أوصامو طيزوكا، و بلي بغى يصايب واحد لعمل د لفنطازيا لي فيه عناصر مضلّمين، "مغمّمين" و غاديين ل ليووكاي (yōkai-like). مييورا دكر بلي هو تعلّم أساسيات تعاويد لقصة من دجوردج لوكاس، لي صايب لفرانتشايز د حرب النجوم (Star Wars)، و عيّط على لفيلم د 1977 ب نفس السمية بلي هو لعمل لأعز عندو. مييورا علّق على التأتير ديال لمانݣا د الشووجو على السيرية، و قال بلي هي ضايرة على "التعبير على كل شوعور ب شكل قوي". ب الضبط، دكر التأتير د يوميكو أووشيما،  و بلي لآضاپطاسيوات د لآنيمي على وردة ڤيرساي (Rose of Versailles) و آيم فور ذا آيس! (Aim for the Ace!)، لي ب جوج بيهم تدار ليهم لإخراج من أوصامو ديزاكي، آنسپيراوه باش يقرا لمانݣا د وردة ڤيرساي و لاعمال د كييْكو طاكيمييا، بحال لمانݣا كازي طو كي نو أوطا (Kaze to Ki no Uta) ب شكل ساسي.

شي جوانب على ݣاتس (الشخصية و الديزاين) كانو ب شكل جزئي مآنسپيريين من صاحب مييورا ف لمدراسة التانوية و لي ف اللاحق غايولي مانݣاكا كووجي موري، و ماكس روكاتانسكي ديال ماد ماكس و لآداء د روتݣر هاور ف لحم و دم (Flesh and Blood)، بلايد رانر، ذا هيتشر، و الدم د لابطال (The Blood of Heroes). ليد الصطيناعية د ݣاتس تآنسپيرات من هياكّيمارو د ضورورو و لپروطاݣونيست د كوبرا (Cobra) لي عندها نفس السمية. كورت، لپروطاݣونيست د پيݣماليو د شينجي واضا، و الرسمة ديال واحد لعملاق هاز سيف، لي بانو ف لملكة د التلج (سپين أوف د ݣوين صاݣا)، آنسپيراو لقد د سيف ݣاتس، ݣزار الضراݣو، ب تخلاط السيوف د الشخصيات ب جوج. مييورا علّق بلي منين كان كايرسم ݣزار الضراݣو، بغى يقلّد التأتير ديال لقبطة د كينشيرو ولا راوه (قبطة نجم الشمال) "كاتطير برّا الصفحة"، و لايني حس بلي السيف د ݣاتس ماكانش عندو نفس التقل ف لإحساس كيف لقبطة. هو بغى يوصّل واحد الشعور د "تجباد لحقيقة" ل السيف، هادشي بحال التقماص ديال فنون لحرب هوكوطو شينكين لي ف قبطة نجم الشمال، و يخلّي لقوراء يقدرو يتيّقوه. مييورا دكر بلي "السياف لكحل" ݣاتس كان لحاجة اللولى لي حط عينو فيها، و لايني ماكانت حتى شي فكرة على شنو غاتكون لقصة لخلفية ديالو. هو ركز على الديڤلوپمو د الشخصية حتى ل جوايه الطانكووبون التالت ولا الرابع عاد كان غايفكر ف شنو لي خلّاه يبغي ياخد التار.

### النتيضام
بيرزيرك معروف ب التوقافات لمطولين و لمنتاضمين دياولو، هادشي بدا من 2006. من بعد واحد لپوز، تلاتة الشاپيطرات لمتابعين على الطفولة د ݣاتس تنشرو من 8 يونيو ل 13 يوليوز، 2012؛ لقصة الساسية تستأنفات تمن شهور من بعد ف 12 أكتوبر، و السيرية دارت توقاف مور واحد الشاپيطر ف 28 دجنبر د نفس لعام. مييورا خدا عطلة باش يخدم ف لميني سيرية د ستة الشاپيطرات ݣيݣانطو ماكسيا، و تنشر بيرزيرك ب شكل مقطع من 11 أبريل ل 26 شتنبر 2014. من بعد عشر شهور د التوقاف، لمانݣا تستأنفات ف 24 يوليوز 2015، و تنشرات ب شكل شهري حتى ل 27 نونبر من نفس لعام، قبل ماتدخل ف توقاف. ولات كاتنشر ب شكل شهري من 24 يونيو ل 23 شتنبر 2016، قبل ماتدخل ف واحد التوقاف خر. لمانݣا رجعات ف النشر من 24 مارس ل 23 يونيو، 2017، و كانت ف ديك لوقت كاتنشر ب شكل شهري من 22 دجنبر من نفس لعام ل 25 ماي، 2018. ربع شهور موراها، شاپيطر خرة تنشرات ف 24 غشت 2018، قبل ماتدخل ف توقاف د تمن شهور. جوج شاپيطرات تنشرو ف 26 أبريل و 23 غشت، 2019. تلاتة الشاپيطرات تنشرو ف 24 أبريل، 22 يوليوز، و 23 أكتوبر، 2020، ب شكل مرادف. الشاپيطر اللخرانية لي ف لوقيتة د لعيشة د مييورا تطلقات ف 22 يناير 2021.

### لموت د مييورا و الستيئناف د السيرية
ف 20 ماي، 2021، هاكوسينشا علنات بلي مييورا مات ف عمر 54 ب سباب واحد التسلوخ آورطي مجهد (acute aortic dissection) ف 6 ماي، هادشي لي خلّا السيرية ف طريق مسدودة. الشاپيطر 364 د بيرزيرك لي من مور لموت د مييورا تنشرات ف يونݣ آنيمال ف 10 شتنبر من نفس لعام، لي كانت آخر عمل د مييورا، و لاعضاء من الستوديو ݣاݣا ديالو، لي كانو مكونين منو و لݣروپ د معاونينو و لمتعلمين، خدمو على لمسالية د مخطوطة الشاپيطر. الطلقة د لمجلة كانت سوڤونير ل مييورا، ب لعرض د واحد لكتيّب خاص "ميصاجات ل كينطارو مييورا" و پوسطيرا ديال "لمشاهيد لمشهورين" من لمانݣا. ف نفس الطلقة، هاكوسينشا علّقات بلي لمستقبل د السيرية باقي ماميقونش منو و بلي لاولاوية د السطاف غاتكون "دايماً محطوطة عليه و ف شنو غايكون بان ليه يلا كان مازال معانا". لكلمة لي ختمو بيها ف الطانكووبون 41 د لمانݣا (خرج ف دجنبر 2021) من السطاف لكتاتبي د يونݣ آنيمال بلي لمستقبل د لمانݣا باقي مامقرّرش.

ف 7 يونيو 2022، هاكوسينشا و كووجي موري علنو بلي السيرية غاتكمّل ف النشر، ب تخدام بلانات و تخميمات لي تعطاو ل موري من مييورا ب راسو، زيد حتى لمدكرات و ديزاينات الشخصيات لي خلّاهم مييورا. موري ربط كيفاش فات ليه زار مييورا تقريباً 30 عام هادي منين لمفقود كان كايرسم لاحدات د "لخوسوف" ف بيرزيرك و كيفاش صاحبو كمّل لأحدات على قبل لمانݣا حتى ل الشاپيطر اللخرانية قبل موتو. موري فسّر بلي لقصة د بيرزيرك كمّلات من ديك الساعة "تماماً كيف ما تناقشنا عليها ف ديك لوقيتة، بلا تبدالات تقريباً". ماحد هو بوحدو لي عارف كيفاش كان ناوي مييورا يسالي لقصة، موري تافق باش يكمّل السيرية و واعد، "غانكتب غير لحلقات لي هدر معايا مييورا عليهم. ماغاديش نكتّر ف الشرح ديالهم. ماغاديش نكتب حلاقي لي ماعاقلش عليهم ب وضوح. غادي نكتب غير السطور و لقصات لي وصفهم لي مييورا".

ف واحد لانطيرڤيو د عام 2023، ف لوكازيو د طليق الطانكووبون ال42، موري علّق بلي مييورا "كان عبقاري د لمانݣا مفرݣع ب لموهبة"، و بلي "كانت عندو واحد اللهفة باش يشوف لحوايج من اللخر و زيد واحد لقدرة مميزة على رسيم، و تصوار لقصص و توضاف لوسايل السرديين ب مفعولية" على ود هادشي، موري ستنتج بلي مايمكنش يخلّي السيرية مكمّلة بلا مييورا، و لكن بدل ريّو من بعد ماتلاقى ب لاعضاء د ستوديو ݣاݣا، لي خدمو عند مييورا، باش يتقنو الشاپيطر اللخرانية لمامكمولاش د بيرزيرك لي كان كايخدم عليها مييورا. موري عاود خمّم، "لفكرة بلي مييورا غايكون معصّب عليا ماكاندير حتى شي حاجة كاتموتيڤيني باش نوصل ل شي قرار". على ود لمجي ديالو بلاصة مييورا ف واحد لعلاقة ب السيرية، موري علّق بلي هو مازال عندو أحاسيس مخلطين، "يقدر هادشي لي كانديرو يكون ماكايتّسمحش، حيت مييورا دابا مابقاش هنا"، زيد وكّد، "عمرني ماغانزيد التويست لخاصة بيا. ب بساطة غانعقل و غانغطي داكشي لي قال ليا مييورا".

بيرزيرك كمّل ب لكريديت لي كايبان "عمل أصلي د كينطارو مييورا، الرسيم من ستوديو ݣاݣا، ليشراف د كووجي موري". ل "آرك فانطازيا/شاپيطر ݣزيرة لإيلف" سالات ب شاپيطرات خرجو من 24 يونيو 2022، ل 26 ماي 2023؛ و لقصة د لآرك جديدة بدات ف 22 شتنبر من نفس لعام.

## الطيمات
بيرزيرك كايكتاشف مادى عريض من الطيمات و لمواضع. لإيرادة لحرّة، لمكتوب، و السببية محطوطين ل النيقاش وسط السيرية. الستيماتة الدهنية د بنادم طيمة معاودة، معا بزاف د الشخصيات جايين من خلفيات فيهم صدمات، و كايتمحنو ب شكل مكمّل ضد واحد لعالم ضالم. ݣاتس كايتمحن معا لمكتوب ب راسو و كايقاوم دايماً الجديب د لمكتاب. ݣريفيث حتى هو كايتقمص فكرة الستيماتة، ب تبيع لحلم ديالو ديال حكيم مملاكتو لخاصّة بيه، وخا عندو نسب/أصول حادر(ين)، و لإيرادة لحرّة، ب لقرار ديالو باش يضحّي ب عصابة لباز على ود باش يوصل ل لحلم ديالو.

السيرية عاوتاني كاتكتاشف الطبيعة لبنادمية و لاخلاقيات، مادام الشخصيات كايتمحنو بينات يوْلّيو بشر مزيانين ولا يطيحو ف حفرة لحماق و الشر. ݣاتس، ف لبدو د لقصة، تحط ب صيفتو آنتيهيرو (antihero) لي ماكايتسوقش واش يقتل شي حد و ماكايديهاش ف الناس لي كايعاونوه. ݣاتس ماغاديش على حساب تعريفات الزوين و لخايب (لبيض و لكحل)، عوض هادشي هو ف بلاصة رمادية. ف لبدية هو ݣاعما كان ناوي يكون بطولي ولا يحامي على الدراوش، وخا فعايلو لمحفزة داتياً شي مرّات كايطبقو هادشي ب شكل علّاوي. غير هو، ماحد لقصة كاتطوور، كايبان بلي هو ف لحقيقة واحد الشخص لي كايتصارع من لداخل معا راسو ب شكل غارق. لپاسي ديالو الطراجيدي و لمصدوم، تورّى ف لآرك د لعصر الدهبي، و بان ݣاتس ب صيفتو شخصية معقدة. آن لاونروث ديال آنيمي نيوز نيتوورك كتبات بلي ݣريفيث "ماشي شرير ب لمرّة"، و لايني "متكبر و واقعي ب شكل وحشي على قبل الطبيعة لبنادمية". لكبت ديال طبيعتو لبنادمية غاتكون لبدية ديال ل لموت ديالو ب صيفتو لباز و الطلوع ديالو كا فيمطو.

الصحبة، الرفقة و لعلاقات لبنادميين هوما طيمات خرين تكتاشفو. كا ولد صغير، ݣاتس جرب يكوّن شي نيڤوات د صحبة معا لݣروپ ديالو د لمرتازقين، و لكن ب سباب تجاربو الصادمين معاهم، خسر التيقة ف الناس. وخا هاكداك، معا لوقت ولا معا ݣريفيث و لخرين ديال عصابة لباز، ݣاتس كوّن رابيطات، صحبات، عداوات، تعوال مبادل، و نْضج عاوتاني كا فرد. مييورا قال بلي عصابة لباز تبازات على تجاربو ف لعلاقات معا صحابو د التانوي. ب الضبط، دكر بلي صحبة ديالو معا لمانݣاكا كووجي موري ب شكل جزئي آنسپيرات لعلاقة بين ݣاتس و ݣريفيث. دجايكب تشاپمان د آنيمي نيوز نيتوورك، كتب بلي من صحبتهم، الطوموحات د ݣاتس تهزو و دوك د ݣريفيث نزلو، هادشي لي خلّاهم ب جوج ياخدو ف لبال مستقبل جديد ل أول مرّة، اللولى كانت منين تطايفو جنب ل جنب كا مساويين و يموتو ف لمعراكة، و لايني رفضو هاد لمستقبل ب سباب لمخاوف الشخصيين دياولهم، مادام ݣاتس ماشافش راسو "مزيان ب شكل كافي" ل مستقبل زوين و ݣريفيث كان مخلوع بلي لحلم ديالو النبيل يريب ل شي حاجة دنيوية. مييورا قال بلي الصراع بينات ݣاتس و ݣريفيث كايهدر على التبدال ديالهم من مور مابناو الشخصيات دياولهم.

لآرك د لعصر الدهبي تقارن ب شي طراجيديا غريقية. على حساب لاونروث، لهامارتيا (hamartia) د ݣريفيث كاينة ف كيفاش هو كايقسّم (compartmentalizes) لاحاسيس دياولو د الدنب و لعار لي يقدرو يجيو ف الطريق د لحلم ديالو و كيفاش كايتعامل على ود باش يكبتهم. الديالوݣ الدخلاني ديالو ف الدويل التاني معا ݣاتس، "يلا ماخديتوش، ماشي شغلي،" كايرشمو لپيريپيتيا (peripeteia) د لآرك لعصر الدهبي. منين ݣاتس جا كايجري باش يفلّتو ف وقيت لخوسوف، ݣريفيث وصل ل لحضة ديالو د لاناݣنوريسيس (anagnorisis) ب تخميمتو: "نتا غير بوحدك… لي خلّاني ننسى لحلم ديالي".

لغدر و التار هوما طيمات كبار ف السيرية. ݣاتس تمحن ب لغدر منين ݣامبينو باع لحم ݣاتس ل عسكري خر على وديت شوية د السوانت. ف اللخر ݣاتس غاياخد تارو من لعسكري، ب لقتيلة ديالو ف ساحة لمعراكة و ف اللاحق غايقدر يقتل حتى ݣامبينو. ݣاتس ولّا باغي التار من بعد ما رفاقو تغدرو من ݣريفيث و تضحّى بيهم من يد الرب. هاد الرغبة على قبل النتيقام كانت هي السباب الساسي د النجو ديالو.

الدين حتى هو تقاص ف السيرية، ب شكل ساسي من لكاراكطيرات د موزݣاس و فارنيز. مييورا قال بلي موزݣاس تبازا على لكونصيپط د الشخصية لقاصحة باش يصاوب واحد لكاراكطير متعصبة دينياً بلا حتى فليكسيبليتي. فارنيز محطوطة كا فيݣورا د فرسان السنسلة لحديدية السماوية، لي هوما موفتيشين مطلوب منهم يحرݣو لمهرطقين (Heretics) و لموشعويدين. من مورا ماتلاقات هي معا ݣاتس، صابت بلي صعيب ب شكل غادي و كايتزاد تلقى حل ل لإيمانها ب سباب لفضايع لي ولات طرف فيهم، ف لوقيتة لي ݣاتس، على لعكس منها، كايدير فعايل ضد شي حاجة مامتافقش عليها. ݣاتس كاينتاقد لفكرة د الصلا، و على حساب ريّو لفعلة د التسلام ب ليدين ماكادير والو من غير كاترد الناس كايتجنبو يتقاتلو على قبل حياتهم. فارنيز ف اللخر غاتبدى ترفض دينها و التصلاب د معتقداتها من مور ماعرفات حقيقة موزݣاس. من مورا لمعراكة بين ݣاتس و موزݣاس، فارنيز قررات باش تتبع ݣاتس، باش تلقى هدف جديد ف حياتها، بعيد على مقامها الجتيماعي و لكانيسة.

## لميديا
### لمانݣا
كتبها و رسمها كينطارو مييورا، لمانݣا بيرزيرك بدات ف لمجلة الشهرية د هاكوسينشا، آنيمال هاوس ف 25 غشت 1989. هاكوسينشا نشرات الطانكووبون اللولاني د بيرزيرك تحت من مطباعة دجيت كوميكس ف 26 نونبر 1990. ف 1992، آنيمال هاوس الشهرية جات ف بلاصتها يونݣ آنيمال، فين تستئنف النشر د السيرية ف أكتوبر من نفس لعام. مييورا كمّل ف النشر لمامنتاضمش د السيرية ف هاد لمجلة النص شهرية حتى لموتو ف ماي 2021؛ السيرية تستئنفات ف يونيو 2022، تحت ليشراف د لمانݣاكا عشير مييورا، كووجي موري، معا الرسيم د لݣروپ د معاونين مييورا و لمتعلمين من ستوديو ݣاݣا. ف يونيو 2016، لمطباعة التابعة ل هاكوسينشا، جيتس كوميكس، و أول سبعة و تلاتين طانكووبون د بيرزيرك تعاود ف النشر ديالهم ب رسمات د لغلاف جداد. لڤوليم ل41 لي من مور لموت جا ف نسخات عاديين و خاصين؛ اللخرين شملو رسمة مطروزة خاصة من مييورا و سيدية دراما. الطانكووبون ال42 خرج ف 29 شتنبر، 2023.

### لآنيمي
#### السيرية اللولا (1997–1998)
بيرزيرك تآضاپطا ل سيرية آنيمي تلفازية د 25 حلقة، من إنتاج نيپون طيليڤيجن و ڤاپ، لانيماسيو من أوريينطال لايت و مادجيك، و إخراج ناوهيطو طاكاهاشي. أول حلقة بدات ف لآرك د السياف لكحل و من بعد السيرية كاتكحاز ل آرك لعصر الدهبي. هاد لانيمي تبتّ ف الجاپون ف نيپون تيڤي من 8 أكتوبر 1997 ل 1 أبريل 1998.
#### السيرية د لافلام (2012–2013)
لآرك د لعصر الدهبي تآضاپطا ل واحد التلاتية د أفلام لانيمي السينيماويين من ستوديو °4C. أول فيلم، لبيضة د لماليك، تدشن ف الجاپون ف 4 فبراير 2012. لفيلم الجاوج، معراكة ضولدري، بدا ف الجاپون ف 1 فبراير 2013. واحد النسخة منقولة ف التلفازة معنونة "نسخة تدكارية"، تبتّات من 2 أكتوبر ل 25 دجنبر 2022.
#### السيرية الجاوجة (2016–2017)
واحد لآضاپطاسيو جاوجة د سيرية آنيمي تلفازية من إنتاج ليدين فيلمس و لانيماسيو د ݣيمبا و ميليپينسي. لموسم اللول د سيرية فيه 12 لحلقة غطى لآرك د لمانݣا ديال لإيدانة. السيرية تنقلات ف واواو و إم بي إس من 1 يوليوز ل 16 شتنبر 2016. لموسم الجاوج لي فيه 12 لحلقة غطى النص اللول ديال لآرك د لمانݣا الصقر د لبراطورية لألفية، و تبت من 7 أبريل ل 23 يونيو 2017.

### لوعاب لڤيديو
جوج د لوعاب لڤيديو مبازيين على بيرزيرك تديڤبوپاو من يوكيز، اللعبة اللولا، سيف لبيرزيرك: ݣاتس رايدج (ベルセルク 千年帝国の鷹篇 喪失花の章، بيروسيروكو سينّين طييْكوكو نو طاكا هين واسيوريبانا نو شوو، "بيرزيرك–آرك صقر لالفية: شاپيطر د النوّارات الضايعين")، تطلقات على قبل دريمكاست ف جاپون من شركة ASCII ف اللخر د 1999.

اللعبة التانية، بيرزيرك: صقر لالفية هين سييْما سينكي نو شوو (ベルセルク 千年帝国の鷹篇 聖魔戦記の章، بيروسيروكو سينّين طييْكوكو نو طاكا هين سييْما سينكي نو شوو، بيرزيرك آرك صقر لالفية: شاپيطر د التسجال د حرب الجنون السماويين)، تنشرات من شركة سامي ب شكل حصري ف الجاپون ف لپلايسطايشن 2 ف 2004.

واحد السپين أوف فيها طيمة د بيرزيرك تابعة ل سيرية اللوعاب داينستي ويريْرز ديال أوميݣا فورص، معنونة بيرزيرك و عصابة لباز (ベルセルク無双، بيرزيرك موسوو) تطلقات ف 27 أكتوبر 2016، ف الجاپون، و موراها ف ميريكان ف 21 فبراير 2017، على قبل پلايسطايشن 4، پلايسطايشن ڤيطا، و لپيسيات من السيرڤيس ستيم.

ف واحد لحدت تعاووني معا دراݣونس ضوݣما، السلاحات و الدروع من بيرزيرك: لافلام د آرك لعصر الدهبي تزادو ل لعبة، و كاراكطيرات مصاوبين د شين ميݣامي طينسييْ: لبيرايشن Dx2 كيف ما كايبانو ف السيرية التلفازية د بيرزيرك ديال 2016 لي تقدر تلعب بيهم. ف دجنبر 2021، لينييدج دابليو د MMORPG علنات واحد لمعاونة معا بيرزيرك، منها لقدرة باش تلعب ب ݣاتس.

### الريوايات
واحد الريواية سپين أوف، معنونة بيرزيرك: فارس تنين الشعلة (ベルセルク 炎竜の騎士، بيروسيروكو إينريوو نو كيشي)، كتبها ماكوطو يوكامي و رسمها كينطارو مييورا، تطلقات ف 23 يونيو 2017. كاتركز على لپاسي د لمرسول ݣانبيلد من لعصابة الجديدة د لباز.

## الستيقبال
الشاپيطر لپروطوتيپ د بيرزيرك ديال عام 1988 جات التانية ف جايزة مدراسة لمانݣا كوميكومي. لمانݣا جات فيناليست ف النسخة التانية، التالتة، الرابعة، و لخامسة ديال جايزة أوصامو طيزوكا التقافية ف 1998، 1999،  2000، و 2001 ب شكل مرادف. ف 2002، بيرزيرك ربّح مييورا الجايزة د لمتياز ف النسخة السادسة د جايزة أوصامو طيزوكا التقافية، ربح هو و طاكيهيكو إينوي، لي ربح الجايزة لكبيرة على قبل ڤاݣابونض. بيرزيرك كان واحد من لاعمال لموصيين بيهم من اللجنة د قسم لمانݣا ف النسخة لخامسة و السادسة ديال جوايز فيستيڤال فنون لميديا د الجاپون ف 2001 و 2002 ب شكل متابع. بيرزيرك: لخلوق د السياف لكحل، واحد لڤيديو تجاري د 15 التانيّة على قبل لاضاپطاسيو د السيرية لانيمي التلفازية د 2016، كان واحد من لاعمال لموصيين بيهم من اللجنة د قسم الترفيه ف النسخة لعشرين د جوايز فيستيڤال فنون لميديا د الجاپون ف 2017.

ف 2016، بيرزيرك جا ال38 ف الليستة ال17 د "كتاب د لعام" من مجلة دا ڤينتشي؛ و جا ال44 ف الليستة ال22 ف 2022 د نفس لمجلة. ف الطومبولا مانݣا صووسينكيو ديال تي ڤي آساهي ف 2021، لي صوّتو فيها 150,000 واحد على قبل أحسن 100 سيرية د لمانݣا، بيرزيرك جا ل91.

ف 2007، لمانݣا خدات جايزة أحسن مانݣا د سيينين ف جوايز جاپون إيكسپو. بيرزيرك ربح الجايزة لكبيرة د لانيمي و لمانݣا د آنيميلاند لفرانساوية ف أحسن مانݣا كلاسيكية د سيينين ف 2008، 2009، و 2013. ربح جايزة برصالونة د لمانݣا الصبليونية ف لكاطيݣوري د السيينين ف 2013 و 2021. لڤوليم الربعطاش الشمال أمريكي ديال النسخة ديلاكس التابعة ل دارك هورس كوميكس ترشح ل جوايز لهارڤي ف لكاطيݣوري د أحسن مانݣا ف 2024.
### لبيع
لڤوليمات 33–41 من بيرزيرك بداو ف الستة اللوالا ف الطابلو د لمانݣا السبوعي د أوريكون من 2008 ل 2022؛ لڤوليمات 34 و 40 بداو هوما اللولين ف 2009 و 2018 ب شكل متابع. ف يونيو 2015، لمانݣا باعت كتر من 27 مليون كوپية ف التسركيل ف الجاپون و 8 لمليون كوپية ف لعالم؛ كتر من 40 مليون كوپية ف التسركيل ف يناير 2016؛ كتر من 50 مليون كوپية ف التسركيل (ب لحساب د لڤيرسيوات الديجيطال) ف ماي 2021؛ و كتر من 60 مليون كوپية ف التسركيل (ب لحساب د لڤيرسيوات الديجيطال) ف شتنبر 2023.

بيرزيرك خدا واحد الجايزة د لمتياز ديال دينشي شوسيكي طايشوو (جايزة إي بوك) التابعة ل هاكوسينشا ف 2015، لي كانت أكتر مانݣا ديجيطال ف لبيع ب النسبة ل هاد دار النشر من 1 يوليوز 2014 ل 30 يونيو 2015؛ لمانݣا ربحات نفس الجايزة ف النسخة ديالها د 2021، لي كانت أكتر مانݣا ديجيطال ف لبيع ب النسبة ل دار النشر من 1 يناير ل 31 دجنبر 2021.

ف مارس 2017، مايكل ݣومبوس، مودير النشر الدولي و الترخيص ديال دارك هورس كوميكس، ريپورطا بلي بيرزيرك كان أكتر پرودوي تباع ف ݣاع لوقات (ماشي غير ف لمانݣا)، و حييد من لعرش لمانݣا الديب لوحداني و الجرو، و باع كتر من 2 مليون كوپية ف أمريكا الشمالية ف شتنبر 2018. من مور لإعلان د موت مييورا ف ماي 2021، تريپورطا بلي لڤوليمات التمنية اللوالا د نسخة ديلاكس د بيرزيرك التابعة ل دارك هورس جاو ف الليستة د آمازون ديال أكتر كتوب تباعو. على حساب ICv2، بيرزيرك كان الرابع ف أحسن فرانتشايز د لمانݣا تباعو د Q4 ف 2021 (شتنبر–دجنبر) ف ميريكان و كان عاشر "أحسن فرانتشايز د لمانݣا ف لمفعولية" ف السطارات د لبيع ب الديطاي، على حساب لحسابات د السيت ويب لي فيه فراتشايزات لمانݣا لي عندهم أزيد بيع ف لڤوليم. لڤوليم اللولاني د نسخة ديلاكس د دارك هورس كان واحد من أكتر لڤوليمات د لمانݣا تباعو ف 2022؛ كان عاوتاني واحد من أكتر لڤوليمات د لمانݣا تباعو ف 2023.

### لكريتيك
بيرزيرك تشكر ب شكل عريض من لكريتيك. من مور مادار الريڤيو د لڤوليم اللولاني، مايكل آرونسن د مانݣا لايف وصف بيرزيرك "ميكس عجيب من لبربارية د لعصور لموسطين، السحور و الطيكنولوجيا لمستقبالية، لي كايجمعو لغيلان، السلاحات و الدم. لحاصول ب شكل زوين هو واحد لاكسيو واعرة ب عنف دموي ب شكل كافي باش يخلّي لفانز ديال هاد النوع لفني فرحانين". پابليشرز ويكلي كتبات: "بيرزيرك كايعطي واحد لمونطاج د لعنف لي بلا رحمة و تتابوعيات د لاكسيو فيهم السوسپانس ف تخليطة من لفنطازيا الصافية و لخليعة لݣرافيك". ݣرانت ݣوودمان د پوپ كولتشر شوك كتب: "بيرزيرك كايعاود تعريف شنو لي كايتعتابر مانݣا د لفنطازيا مكتوبة مزيان. كاينين شوية د لمانݣات لي كايجيو قرابين ل صنيع حجاية معقدة لي كاتشمل لݣيرات د لعصور لموسطين، السحر، و لخليعة". و هو كايدير الريڤيو ل لڤوليمات الجوج اللوالا، ݣريݣ مكلهاتن ديال ريد آباوت كوميكس كتب: "مازال صعيب تيضونتيفيي شنو هو السر د بيرزيرݣ ف لقدرة د صنيع الدهشة. واش لكاراكطيرات؟ السيفة لڤيزويل د لوحوش؟ التلميحات الصغار على شي پاسي معدب، بحال لوشام د ݣاتس لي كايسيل ب الدم؟ ݣاع داكشي لي لفوق؟ أنا ماميقّنش، و لايني عارف بلي أنا معجب". ف الريڤيو ديالو على لڤوليم التالت، دانييل بريسكووْ د فاندوم پوست عيّط على السيرية "واحد لقصة طراجيدية د لحسيفة، لعنف، و لبراءة الضايعة'" و زاد بلي مييورا "عرف كيفاش يدكّس بزاف د لاحاسيس، الزوينين و لخايبين ب جوج، حداهم شلّا عنف و دم كايبانلي هادشي برهان على لكتابة و الرسيم دياولو".

ف الريڤيو ديالو على لڤوليمات الستة اللولين، ساتياجيت تشيطري ديال رولين سطونز كتب. "معا لختمة د لڤوليم لخامس، بيرزيرك بدّل شكلو ل واحد لحجاية مؤتيرة على لبنادمية، الصحبة و الطوموح. هي قل ف داكشي د تطواش الدم و كتر ف داكشي د لختيارات لي تدارو من لكاراكطيرات، التويستات الصغارين لي ف اللخر غايردّو الصحاب عديان". و هو كايريڤيوي لڤوليم الطناش، إدواردو م. تشاڤيس لي كايكتب ل آنيمي أون ديڤيدي، علّق بلي وخا النشر ديالو الطويل ف التسركيل، "بيرزيرك كايصدم و أونيك كيف ما كان ديما حتى ل هاد لمرحالة ف السيرية. كاينين غير شي شوية د لعناون (لاعمال) لي يمكن ليهم يداومو النيڤو د الشدّة و و تبقى عندهم علاقة ب لمانݣا كيف هاد لعمل". ف الريڤيو ديالو على لڤوليمات ال22 اللولين، سكوت كامبل ديال آكتيڤ آنيمي كتب: "لمواطع لغارقين و لمعتمين لي هاد لمانݣا كاتسافر ليهم ف لقصة و التعبير لفني ب جوج بيهم يقدرو يكونو كايتيرو النتيباه و كايشدّو لعقول ب نفس لقياس د لخليعة ديالهم"، و زاد بلي ماكاينينش شي بزاف د لقصص لخرين ولا لمانݣا بحال بيرزيرك". دواك بورتشي لي كايكتب ل SciFi.com ݣال: "كينطارو مييورا عرف كيفاش يصاوب قصة لي ماشي غير كاتخوّف ب شكل مضلم و صافي، و لايني عاوتاني كاتقيص و ف واحد النيڤو غارق على لي يقدرو يوصلو ليه جل لاعمال د لمانݣات". بورتشي شكر الديڤلوپمو د لقصة و لكاراكطيرات، و ستنتج: "هو ماشي ل ضعاف لقلوب، بيرزيرك متالي ل فانز د لمانݣا لخاترين لي كايعجبهم شوية دم معا الدراما ديالهم".

ف لموسوعة مانݣا: لݣيد كامل (Manga: The Complete Guide)، لكتاتبي ديالها دجايسن طومسن عطى ل بيرزيرك 4 د النجمات من ربعة. عيّط على لمانݣا "واحد لملحامة د السيف و السحور منقوعة ف الدم ب عناصر ديال هيلرايزر ديال كلايڤ باركر و كتب،" لعالم لأوروپي د لعصور لموسطين ديال لغيس و الدم واقعيين ب زايد–و مرسوم ب تفاصيل واقعيين بزاف–ل داراجة منين عناصر لفنطازيا لكحلة كايبداو يجيو، كايديرو هادشي ب واحد لخليعة تقيلة و كاتشد النتيباه". طومسن، ف واحد الريڤيو ل j-pop.com، كتب عاوتاني: "وخا كاين التݣزار، بيرزيرك ماكاتحسش بيه لاأخلاقي كيف ما كاتنوقعوه يقدر يكون؛ لبطل ديالنا قتّال، و لايني يلا خدينا ف لبال قصتو لخلفية لمديڤلوپية مزيان، دموعو د الندامة لي كايطيحو مرّة مرّة كايبانو زوينين كتر من، خلّينا نقولو، لمانݣا كرايين فريمان" (Crying Freeman). ف مقال خر، لي كتبو ل آنيمي نيوز نيتوورك (آنن)، طومسن ݣال بلي بيرزيرك بدا ب صيفتو "لقصة د واحد السياف وحداني كايسافر لعالم و كايتقاتل معا الجنون ب الدم و لعرَق"، و ف اللاحق تقلْب ل واحد "لفنطازيا د لوعاب الرول پلاي ب رباعة د لابطال لي فيهم، مستخدم سحري، شفار، موقاتيل، شي إيلفات، إلخ."، و علّق بلي مييورا كيف ما كايبان كان "كايڤيزي السيرية ل مجموعة لعمرية د الناس الصغار". وخا هادشي، طومسن قال: "أنا مازال مبهور ب الرسيم لواعر د مييور و لقدرة ديالتو على صنيع واحد لقصة طويلة ب قاعدة واسعة (ب لموقارنة معا لمانݣات لخرين، علاقل) و شوية د لفيلرز. حتى شي مانݣا سييْنين خرة د لفنطازيا ما عندها شي كاراكطيرات مديڤلوپيين مزيان ب قصص خلفيين غارقين، وخا يكونو حتى كاراكطيرات صغار".

مات فاݣالي، لي كايكتب ل كرانتشيرول حلّل التخدام د بيرزيرك ل خصايل د مانݣا الشوونين و الشووجو ف لآرك د الطفال الضايعين (ڤوليمات 14–16)، لي ودّاو ل واحد "السرد أصلي و محرّك ب لكامل". فاݣالي علّق على لپروطاݣونيست د لآرك، جيل، و لكلام ديالها لي فيه لآمل ف اللخر د لقصة، و زاد: "عمرني ما شفت شي مانݣا د شوونين ولا شووجو لي كايعبّرو ب هاد لملحوضة ب نفس الزعامة، لغرق، و التحساس الداتي كيف ما بيرزيرك". كارل كيملينݣر، لي كايكتب ل آنن، ف الريڤيو ديالو على لڤوليم ل35، قارن التسافيرة "لعامرة ب لوحوش" د ݣاتس ل إيفهيلم ب قصاص لفنطازيا ديال روبرت إي هاورد و، ف لموقارنة ديالو ل هاد لڤوليم ب لڤوليمات لفايتين، كيملينݣر كتب بلي السيرية طاحت واحد الدرجة، وخا قال بلي ماكانتش واحد "الطيحة كارتية"، و لكن "غير السيرية رجعات طاحت ل واحد لموض مرتاح، و فيه لمغامرة لكلاسيكية". بريتاني ڤينسنت ديال أوطاكو ميريكان قالت: "بيرزيرك بلا شك واحد من أكتر لفنطازيات لأونيك و لي مدخلين الستيل ويسطيرن ف ݣاع لوقات". إيريك فريدريكسن لي كايكتب ل سايفاي واير قال: "بيرزيرك واحد من أكتر لمانݣات الطوال ف التسركيل، و ب شكل تابت واحد من أكتر لمانݣات لمجهدين عاطفياً". بيتر فوبيان لي كايكتب ل كرانتشيرول عبّر: "بيرزيرك واحد من أكتر لاعمال الشخصيين لغارقين قريتهم ف حياتي، على قبل راسي و على قبل لإدراك ديالي ل لعمل د مييورا. الطرونسفورماسيو د السيرية ف ال30 عام لي دازت ب شكل فني و ب شكل طيماتيكي فرّادية ب زايد، ل درجة صعيب تلقى شي عمل خر ب نفس التقل".

### الرسيم
الرسيم د مييورا ب الضبط تشكر من لكريتيكس. بورتشي قال بلي ف الرسيم فين بيرزيرك "كايضوّي بزاف" و زاد: "لخدمة د التضلال لمقاطع (cross-hatch)، النيڤو د الديطاي، كلشي واعر. كل صفحة كاتعتابر عمل فني، كل مشهد مرسوم ب تركيز ماكاينش بحالو ل الديطاي و لاطموصفير". هو قارن الرسيم معا لكوميكس د لخليعة د عوام 1950 من إي سي كوميكس و لقاه لايق ل "الطبيعة بوحشية" د السيرية. بورتشي ستنتج: "مييورا واحد لفنان و كتاتبي موهوب بزاف، و السيريات د لمانݣا لموستقباليين دياولو غايكونو كايتسناوهم ب شكل كبير". طومسن قال: "الرسيم د مييورا واحد من لمفاتن لحقيقيين. الناس شي مرّات يقدرو يبانو ف شي شكل، و لايني لقصبات، لفرسان، لعوادن، و التزواقات لباروكيين و الرومانيسكيين مرسومين ب الديطاي و لعبار". مكلهاتن كتب بلي هو كان "ݣاعما كان مبهور بزاف" ب الرسيم د مييورا ف لبدية، و لايني بدل ريّو من مور ما بانو الجنون، و قال: "مييورا كايرسم الجنون ب واحد الطريقة غالطة و كاتخوّف ل داراجة كاتولّي ݣاعما كاتجيب الراحة ف الشوفة. بحال هاكدا خاصهم يبانو الجنون، ب طبيعة لحال". پابليشرز ويكلي كتبات: "هاد لعمل عندو واحد لخصلة د الستيل ديال لمانݣات لخرين د عوام ل1980، ب ديالوݣ مفرّق، مشاهد ناضيين د لاكسيو و رسيم حرش د لكاراكطيرات. التضلال (shading) ب لقلام و تخدام الضلال كايعطيو واحد النبرة مشؤومة". كامبل كتب: "ماغاديش تعرف شنو كايعني "لهتيمام ب الديطاي" حتى غاتقرى بيرزيرك–واحد لحاجة نادرة ب النسبة ل هاد لمانݣا ف داكشي ديال شنو كاتعطي ل لقوراء، عليها بلا مانتعجبو علاش هاد لمانݣا بارزة كيف ما هي دابا". كامبل علّق عاوتاني: "أقرب حاجة لي تقدر تكون بيرزيرك ب شكل شوفي هي كلايمور، واحد لمانݣا واعرة بزاف–و لكن راه بصح بيرزيرك ف طابق ديالو بوحدو". سيردار يوݣولالپ لي كايكتب ل آنن قال بلي الرسيم ديال لڤوليمات اللولين "شوية حرشين كتر و مصقولين ب شكل قل على لڤوليمات لي من بعد"، و لكن من مور لڤوليم التامن "تقريباً ماكاينة حتى صفحة ماكاتبانش ماضية"، و زاد بلي "لحب د مييورا ف لهتيمام ب الديطاي ف ݣاع الصفاحي و اللوحات شي حاجة واعرة". كايسي بريينزا لي كاتكتب ل آنن قالت: "الرسيم د مييورا ناضي و مرسوم ب شكل كايجيب الدهشة بلا لمعاونة ديال الجيش د لمعاونين. و ف لوقيتة لي هو كان واعر من الصفحة اللولا د لڤوليم اللول، ولّا حسن ف لعوام لكتار و هو كايخدم على بيرزيرك".

ف ريڤيو خر ل ݣرافيك ناڤل ريپورتر، بريينزا كتبات، "على لعكس من لمانݣاكات لخرين الناجحين تجارياً تقريباً، مييورا خرّج الرسيم ديالو بلا معاونين، و الديطاي لواعر ديال هاد لاعمال د لفنطازيا لعالية لإيروتيكيين و لݣروطيسكيين (ero guru) لي كايشبهو ل داندجنز & دراݣنز (Dungeons & Dragons) من يدو بوحدها"، و زادت بلي هاد لمانݣا "كاترضي الدوق د الرجال و النسا ب جوج". كارلو سانطوس، لي كايريڤيوي ل آنن، كتب، "لكونطرول لكامل د مييورا على الضو و الضل كايعطي ل كل لحضة كاليطي من عالم خر–هاد لوحدة من السيريات لقلالات لي ب كل صراحة تقدر تدّاعي بلي كاتدّي لقوراء ل شي زمانات و وقات خرين– و لهتيمام ب لخلفيات منضر كايترحّب بيه ف لوقيتة لي شلّا فنانا خرين معݣازين باش يتسوقو ل هادشي". كيملينݣر كتب بلي الرسيم د مييورا "من بين أكتر لفنون لمعقدين، لموتيرين و لبسيطين ب شكل زوين لي تحطو ف شي پاج و مرتبين ب شكل سينيماوي. كايرسم وجوه معبرين ب شكل عجيب، وحوش كايآنسپيريو الدهشة، دروع زوينين و شوية من أحسن لمشاهد الدمويين لي كايتلقاو ف أي بلاصة". تشيطري وصف لعالم لاخر د مييورا لي بان ف لآرك اللول ب "شي لحاجة لي يقدر إم سي إيشير مضروݣي يرسمها"، و قشع عاوتاني التكريمات ل هيلرايزر و أسطورة كتولو د إيتش. پي. لوڤݣرافت، و عيّط على مييورا "حجاي د لقصاص واعر لي رسيم ديالو واضح و زعايمي ب شكل كافي باش يجيب لحياة ل لعالم د ݣاتس ب شكل رايع". برونا پينيلياس لي كاتكتب ل آي دجي إن علّقات بلي النيڤو د الديطاي د مييورا ف الرسمات دياولو "كايجيب الدهشة من لبدو ل لمسالية"، و شكرات الديزاين و خصايل لكاراكطيرات، و زادت بلي هو كان قادر باش "يصرع رسيم لخصايل و لاحاسيس بحال التقصاح، لغضب، و الزعاف". آليكس تراوب ديال نيو يورك تايمس علّق على لموقارنة بين رسمات مييورا و الرسمات التشكيليين (painting) د هيرونيموس بوش، ب الضبط التصاور د مييورا على قبل "لفيݣورات لبنادميين الصغيورين لي كايسكنو مناطق طبيعيين سحريين و واسعين"، و زاد، "السي مييورا كان معروف ب الستيل ديالو الناضي و لآپوكاليپتيك، تصاور مخصوصين–السيف عملاق، وخش مخبي ف الضل–هوما خصايل لي يقدرو يعرفوهم لفانز دياولو".

## لإرت
بيرزيرك كايتشاف بلي واحد من أكتر لاعمال د لفنطازيا لكحلة ف التأتير. بيتر فوبيان، ف واحد لمقال على لإرت و التأتير د بيرزيرك، عيّط عليه "واحد لمونوليت ماشي غير ف لآنيمي و لمانݣا، و لكن حتى ف أدب لفنطازيا، لوعاب لڤيديو، و زيد من عندك"، ب لموقارنة ديال النيڤو د التأتير ديالو ب بلايد رانر، و زاد، "صعيب تخايل كيف غادي يبان لعالم بلا بيه، و جيال د الصانعين لي هاد السيرية آنسپيراتهم".

على حساب لكتاتبي و لموحرير كازوشي شيماضا، السيريات بحال فولميطال آلكيميست، هجوم لعمالقا، ديمن سلاير: كيميتسو نو يايبا ولا جوجوتسو كايسين ماغايكونوش موجودين كون ماكانش بيرزيرك. شي كتاتبيا د لمانݣا ديال لفنطازيا لكحلة لي ديكلاراو ب التأتير د بيرزيرك منهم هاجيمي إيساياما (هجوم لعمالقة)، كازوي كاطو (إيكزورسيست زرق)، و يانا طوبوصو (باتلر كحل). كتاتبيا خرين لي تأترو ب بيرزيرك منهم ماكوطو يوكيمورا (ڤينلاند صاݣا و پلانيطيس). يووكي طاباطا (بلاك كلوڤر)، و ريووݣو امريكا (باكّانو! و دورارا). آدي شانكار، لمونتيج د السيرية د الروسوم لمحرّكين كازلڤينيا، قال ف واحد لانطيرڤيو بلي ماغاديش يكره يآضاپطي بيرزيرك، و لي عيّط عليه "زين مديطايي ب شكل زايد" على الرسيم د مييورا و زاد "تحفة د بصح"، أما آدم ديتس، لموخريج لمعاون ف كازلڤينيا، قال بلي هاد الشوو تآنسپيرا من بيرزيرك.

لكريتيكس بحال دجين پارك ديال واشنطن پوست و رامزي إيزلر ديال آي دجي إن علّقو بلي بيرزيرك بدا واحد الطريند شوفي ديال لكاراطيرات لي كايشييرو ب سيوف عملاقين لي من كلاود سترايف من فتينال فانطاسي VII، ضانطي من ديڤل ماي كراي، و إيتشيݣو كوروساكي من بليتش.
## مصادر


تصنيف:سيريات د لمانݣا
تصنيف:مانݣا د 1989
تصنيف:مانݣا سينين
تصنيف:مانݣا د هاكوسينشا